text: blackjack
  
  publiceret: 2009-01-29 03:26:11+01:00
  Blackjack, (eng. 'sort knægt'), kortspil, der dyrkes privat og i spillekasinoer, bl.a. danske. Det er det eneste kasinospil, hvor gæsten ved korrekt spil har en lille fordel i visse situationer. Det minder meget om det danske familiespil halv-tolv.
  Blackjack er i princippet et spil mellem en bank og en spiller, men normalt spiller banken mod op til syv personer på én gang. Det spilles med mindst ét (i kasinoer op til seks) spil kort med 52 blade (ingen jokere). Banken tildeler først spilleren ét kort, derefter sig selv ét kort og derefter spilleren yderligere ét kort. Deres værdi tælles sammen, idet es tæller 1 eller 11, billedkort 10 og de øvrige kort deres pålydende. Vinder er den, der (bedst) opnår 21 ved hjælp af to kort, blackjack, a natural, eller opnår 21 ved hjælp af flere kort (næstbedst) eller kommer nærmest summen 21. Et spil kan slutte uafgjort. Når spilleren har set sine to kort, kan han bede om flere og slutte ("stå"), når han ønsker det. Bliver totalen over 21, har han tabt. Når spillerne er færdige, giver banken sig selv endnu et kort og trækker evt. flere efter faste regler, hvorved spillet afgøres. Indsatserne kan varieres, og i særlige tilfælde kan spilleren udvide spil eller indsats ved at splitte, doble eller forsikre.
  Spillers fordel i blackjack består i, at han kan variere indsatsen efter, hvor mange billedkort og tiere der er tilbage blandt de kort, der trækkes fra. Jo flere af disse, jo bedre odds, og jo større indsats er berettiget.